दुमका, झारखंड़/नगर संवाददाताः दुमका जिले के नक्सल प्रभावित रामगढ़ प्रखंड के धोवा पंचायत के पूर्व मुखिया प्रेम सोरेन के साथ थाना प्रभारी की नोंकझोक हो गई, जिससे जन प्रतिनिधियों में काफी गुस्‍सा है. रामगढ़ प्रखंड के सभी व्यवसायियों व आमलोगों ने अपनी-अपनी दुकानें बंद कर पुलिस अधीक्षक से थानेदार को अविलंब हटाए जाने की मांग की है. दरअसल, प्रखंड की मुखिया सुनीता मुर्मू के पति प्रेमलाल सोरेन बीते दो दिनों पूर्व एक स्कूल में जांच के लिए गए थे. मुखिया पति प्रेमलाल सोरेन के स्कूल में जांच करने से नाराज स्कूल के शिक्षकों ने एक आवेदन थाना प्रभारी को दिया. जिसमें आरोप लगाया गया कि जांच के दौरान मुखिया पति द्वारा शिक्षकों के साथ अभ्रद्र व्यवहार किया गया. रामगढ़ के थानेदार मनोज कुमार राय ने शिकायत मिलने के बाद स्कूल के शिक्षकों व मुखिया पति प्रेमलाल सोरेन को पंचायत के लिए बुलाया. प्रेमलाल सोरेन का आरोप है कि थानेदार ने सभी के सामने कहा कि ‘तुम कौन होते हो स्कूल का जांच करने वाले. अगली बार किसी स्कूल में जांच के लिए गए तुम्हारा गर्दन काट देगें’ और गालियां दी. मुखिया पति ने थानेदार द्वारा सरेआम गाली-गलौज करने की जानकारी ग्रामीणों को दी. जिसके बाद ग्रामीणों ने थानेदार के मनमानेपूर्ण रवैये के विरेाध में अपनी-अपनी दुकानें बंद रखी है. ग्रामीणों ने पुलिस अधीक्षक से अविलंब थानेदार को हटाए जाने की मांग की है.